Sodba U 1132/93
Sodna praksa Vrhovnega sodišča, 1994-01-12

pravica do pritožbe - aktivna legitimacija gozdarske inšpekcije za vložitev pritožbe v zadevi krčitve gozda

Glede na določbo 223. člena ZUP, po kateri imajo državni organi pravico vložiti pritožbo, če imajo zaradi varstva javne koristi za vložitev pritožbe pooblastilo v zakonu, inšpekcijski organ ni upravičen, da v postopku zaradi krčitve gozda vloži pritožbo, s katero ne uveljavlja svojih pravic, ampak varstvo javne koristi, ker za vložitev pritožbe nima pooblastila niti v zakonu o gozdovih, niti v drugem predpisu.

Z izpodbijano odločbo je tožena stranka zavrgla pritožbo tožeče stranke zoper odločbo Sekretarita za gospodarstvo in splošne zadeve občine z dne 23.12.1992, s katero je navedeni upravni organ Gozdnemu gospodarstvu dovolil krčitev gozdne parcele št. 544 v izmeri cca 50 m2. V obrazložitvi odločbe tožena stranka navaja, da 79. člen zakona o gozdovih, ki določa naloge gozdarske inšpekcije, in na katerega se sklicuje tožeča stranka v pritožbi, ne daje tožeči stranki nobenih pooblastil za vstop v ta pritožbeni postopek, zaradi česar je pritožbo zavreči na podlagi 239. člena zakona o splošnem upravnem postopku (ZUP).

Tožeča stranka s tožbo izpodbija navedeno odločbo in v tožbi navaja, da je s prvostopno odločbo, s katero je bila dovoljena krčitev gozda, prišlo do spremembe rabe prostora, ki je v nasprotju s prostorskim delom dolgoročnega družbenega plana občine, z odlokom o varstvu virov pitne vode, kot tudi z odločbo o potrditvi gozdnogospodarskega načrta. Navaja, da je upravičena do pritožbe na podlagi 70. in 73. člena zakona o sistemu državne uprave in o Izvršnem svetu Skupščine Republike Slovenije ter o republiških upravih organih.

Tožena stranka v odgovoru na tožbo vztraja pri izpodbijani odločbi iz razlogov njene obrazložitve in predlaga, da sodišče tožbo zavrne kot neutemeljeno.

V upravnem postopku ima pravico vložiti pritožbo zoper odločbo, izdano na prvi stopnji, predvsem fizična ali pravna oseba, ki je stranka v upravnem postopku, torej oseba, ki s pritožbo uveljavlja svojo pravico oziroma varuje svojo pravno korist. Druge osebe oziroma drugi organi imajo pravico do pritožbe le v primerih, posebej določenih z zakonom. Državni organi imajo pravico vložiti pritožbo, če imajo zaradi varstva javne koristi za vložitev pritožbe pooblastilo v zakonu (223. člen zakona o splošnem upravnem postopku - ZUP). Ker takega pooblastila v zakonu o gozdovih ni, in ga tudi ni v zakonu o sistemu državne uprave in o Izvršnem svetu Skupščine Republike Slovenije ter o republiških upravnih organih, na katerega se sklicuje tožeča stranka, inšpekcijski organ ni upravičen, da v postopku zaradi krčitve gozda vloži pritožbo, s katero ne uveljavlja svojih pravic, ampak varstvo javne koristi.

Glede na navedeno je sodišče tožbo zavrnilo na podlagi 2. odstavka 42. člena zakona o upravnih sporih. Zakon o upravnih sporih in zakon o splošnem upravnem postopku je sodišče uporabilo kot republiški predpis skladno z določbo 1. odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.